**Τα διάφορα στάδια της οικονομικής ολοκλήρωσης**

Όπως έχουμε αναφέρει η ΕΚΑΧ και η ΕΟΚ (σήμερα ΕΕ) αποτελούν κάποιες από τις πλέον προηγμένες μορφές περιφερειακών οργανισμών οικονομικής ενοποίησης (ή ολοκλήρωσης).

**Τι είναι και τι σημαίνει περιφερειακή ολοκλήρωση**

Με τον όρο «περιφερειακή ολοκλήρωση» περιγράφουμε τη διαδικασία με την οποία δύο ή περισσότερα κράτη συμφωνούν να συνεργασθούν στενά για σκοπούς εμπέδωσης της ειρήνης και περιφερειακής σταθερότητας και αύξησης της ευημερίας για όλα τα συμμετέχοντα κράτη. Αυτή η συνεργασία ξεκινά συνήθως με την συνεργασία στον εμπορικό και οικονομικό τομέα και καθώς συνεχίζεται, μπορεί να προχωρήσει και να συμπεριλάβει και την πολιτική προσέγγιση – σε άλλους τομείς πολιτικής, πέραν της οικονομικής και εμπορικής – και να φθάσει στην πλήρη ολοκλήρωση, δηλαδή τη δημιουργία ενός νέου κράτους.

Η περιφερειακή ολοκλήρωση διαμορφώνεται μέσα από μία ή περισσότερες διεθνείς συμφωνίες ή συνθήκες που περιγράφουν λεπτομερώς τους τομείς συνεργασίας, καθώς και τις δομές ή όργανα που εκπροσωπούν τις εμπλεκόμενες χώρες ή που λειτουργούν αυτόνομα και έχουν την ευθύνη του συντονισμού των προσπαθειών ενοποίησης. Στην ενότητα αυτή θα ασχοληθούμε με τις διαδικασίες οικονομικής ενοποίησης.

**Τι είναι και τι σημαίνει η περιφερειακή οικονομική ολοκλήρωση**

Με τον όρο αυτό περιγράφουμε τις συμφωνίες που συνάπτουν κυρίαρχα κράτη (ή, ολοένα και συχνότερα και περιφερειακοί οργανισμοί ενοποίησης) που αποσκοπούν, σε μεγαλύτερο ή μικρότερο βαθμό, στην απελευθέρωση των συναλλαγών μεταξύ τους και την ενίσχυση και διευκόλυνση των εμπορικών ροών στο εσωτερικό της ένωσης.

Υπάρχουν πολλές διαφορετικές μορφές οικονομικής ολοκλήρωσης που διαφέρουν ανάλογα με τον βαθμό δέσμευσης των συμμετεχόντων κρατών στην ολοκλήρωση. Για την καλύτερη κατανόησή τους, σκόπιμο είναι να τις δούμε ως μια συνέχεια με διάφορα στάδια που ξεκινά από τη χαλαρή οικονομική συνεργασία και φθάνει έως την σχεδόν πλήρη συγχώνευση των εθνικών οικονομιών στην άλλη άκρη.

Η μετάβαση από το ένα στάδιο στο επόμενο δεν είναι κάτι αυτόματο: απαιτεί, κατά κανόνα, και μια πολιτική απόφαση που λαμβάνουν τα κράτη που μετέχουν στην διαδικασία ολοκλήρωσης. Η απόφαση θεμελιώνεται από την διαπίστωση και την παραδοχή (όλων των κρατών που μετέχουν στην ολοκλήρωση) ότι το μέχρι τώρα στάδιο ολοκλήρωσης επέτυχε στους σκοπούς του και η περαιτέρω εμβάθυνση της ολοκλήρωσης θα προσφέρει ακόμα καλύτερα αποτελέσματα και ευημερία. Κάποιες φορές η απόφαση αυτή έχει κυρίως πολιτική θεμελίωση (αποφασίζουμε ως κράτη μέλη ότι πολιτικά μας συμφέρει η οικονομική ολοκλήρωση και την επιβάλλουμε στις εθνικές οικονομίες). Άλλες φορές η απόφαση έχει πρωταρχικά οικονομική βάση: η περαιτέρω εμβάθυνση επιβάλλεται από την ίδια την πορεία της οικονομικής ολοκλήρωσης και τα κράτη, στην ουσία, αποδέχονται αυτή την οικονομική επιταγή. Για παράδειγμα η ενιαία αγορά στην ΕΟΚ (με την Ενιαία Ευρωπαϊκή Πράξη του 1987) δημιουργήθηκε με πολιτική απόφαση των κρατών μελών, αλλά η ανάγκη δημιουργίας της επιβλήθηκε από τη διαπίστωση των αδυναμιών στη λειτουργία της κοινής αγοράς.

Λόγω των δεσμεύσεων που η κάθε μορφής οικονομική ολοκλήρωση επιβάλλει στα κράτη και στις εθνικές οικονομίες, δεν είναι καθόλου δεδομένο ότι τα κράτη θα προχωρήσουν σε βαθύτερη οικονομική συνεργασία αφού δοκιμάσουν και λάβουν υπόψη τυχόν θετικές εμπειρίες από τις λιγότερο δεσμευτικές μορφές οικονομικής ολοκλήρωσης. Σε μεγάλο βαθμό ωστόσο, οι πιο σύνθετες μορφές ενοποίησης ενσωματώνουν και βασίζονται στα βασικά στοιχεία των προηγούμενων μορφών.

Παράλληλα, ένα σημαντικό χαρακτηριστικό που διαπιστώνεται σχεδόν σε όλες τις μορφές οικονομικής ενοποίησης είναι ότι, παρότι η οικονομική ολοκλήρωση αναφέρεται σε, και αφορά ρητά, εμπορικές σχέσεις, αποκτά έναν ολοένα και πιο πολιτικό χαρακτήρα καθώς εξελίσσεται σε βαθύτερες μορφές.

Πολλά εμπορικά μπλοκ δεν ανήκουν ξεκάθαρα σε ένα από τα στάδια που περιγράφονται δίπλα. Υπάρχουν πολλές συμφωνίες που τυπικά αποσκοπούν στην δημιουργία μιας κοινής αγοράς αλλά δεν έχουν κατορθώσει να επιτύχουν τον σκοπό τους αυτό. Έτσι υπάρχουν αρκετές οικονομικές ενώσεις που διαθέτουν σε μεγάλο βαθμό μια ζώνη ελεύθερων συναλλαγών και εν μέρει μόνο τελωνειακή ένωση. Άλλες ενώσεις περιλαμβάνουν ατελείς μορφές κοινής αγοράς (ιδίως ελεύθερης κυκλοφορίας προσώπων). Σε αρκετές χώρες ακόμα και η ζώνη ελεύθερων συναλλαγών μπορεί να είναι ανολοκλήρωτη – για παράδειγμα να μην επιβάλλονται δασμοί σε πολλά προϊόντα που διακινούνται στο εσωτερικό της ζώνης αλλά να επιβάλλονται σε κάποια (που συνήθως είναι ανταγωνιστικά μεταξύ τους, πχ, η ζάχαρη ή ο καφές για πολλά κράτη της Λατινικής Αμερικής, εφόσον παράγονται σε όλα τα κράτη μέλη της ζώνης και άρα δεν είναι συμφέρουσα επιλογή για κανένα το ελεύθερο εμπόριο για αυτό το συγκεκριμένο προϊόν)

**Τα στάδια οικονομικής ενοποίησης**

Η διαδοχή των σταδίων οικονομικής ολοκλήρωσης, ξεκινώντας από το λιγότερο προς το περισσότερο δεσμευτικό στάδιο είναι ως εξής:

1. Ζώνη ελεύθερων συναλλαγών
2. Τελωνειακή ένωση
3. Κοινή αγορά
4. Ενιαία αγορά
5. Οικονομική και νομισματική ένωση
6. Πλήρης ενοποίηση
7. **Ζώνη ελεύθερων συναλλαγών (ή ελεύθερου εμπορίου)**

Πρόκειται για την λιγότερο «δεσμευτική» μορφή οικονομικής ενοποίησης. Υπάρχουν πάρα πολλές τέτοιες συμφωνίες ανά τον κόσμο (περίπου 800) με τελείως διαφορετικά χαρακτηριστικά και αποτελέσματα.

Η ζώνη ελεύθερων συναλλαγών (**ή ζώνη ελεύθερου εμπορίου – οι δύο όροι είναι ταυτόσημοι, στα αγγλικά free trade area ή free trade zone, εφεξής ΖΕΣ)**  διαμορφώνεται μεταξύ κυρίαρχων κρατών (ή/και περιφερειακών οργανισμών οικονομικής ολοκλήρωσης) που συμφωνούν να περιορίσουν ή και να εξαλείψουν τους εμπορικούς φραγμούς στις μεταξύ τους εμπορικές συναλλαγές.

Με τον όρο **«εμπορικοί φραγμοί»** νοούνται τα εμπόδια (δασμολογικά ή μη) που τίθενται στο διασυνοριακό εμπόριο και μπορεί να είναι:

* **Δασμοί (tariffs):** Ο δασμός είναι μια χρηματική επιβάρυνση (φόρος) που επιβάλλεται από μια χώρα στα προϊόντα και τις υπηρεσίες που εισάγονται από μια άλλη χώρα.
* **Ποσοστώσεις (quotas):** Η ποσόστωση είναι ένας δασμολογικός ή ποσοτικός περιορισμός που επιβάλλεται από ένα κράτος και περιορίζει τον όγκο (σε νομισματική αξία) ή την ποσότητα των αγαθών που μπορεί να εισάγει ή να εξάγει μια χώρα κατά τη διάρκεια μιας συγκεκριμένης περιόδου. Οι ποσοστώσεις χρησιμοποιούνται στο διεθνές εμπόριο για να βοηθήσουν στη ρύθμιση του όγκου του εμπορίου μεταξύ των κρατών που τις επιβάλλουν και τρίτων κρατών. Συχνά, ο στόχος των ποσοστώσεων, ειδικά σε συγκεκριμένα προϊόντα, είναι να μειώσουν τις εισαγωγές και να καταστήσουν ελκυστικότερη την εγχώρια παραγωγή του ίδιου προϊόντος (θεωρητικά οι ποσοστώσεις ενισχύουν την εγχώρια παραγωγή περιορίζοντας τον ανταγωνισμό από το εξωτερικό).
* Πέραν αυτών των φραγμών, οι συμφωνίες αυτές μπορούν να εμποδίζουν την παροχή κρατικών **επιδοτήσεων ή ενισχύσεων (subsidies)** στις εθνικές επιχειρήσεις (που θέτουν σε ευμενέστερη εμπορική θέση εθνικά προϊόντα σε σχέση με εισαγόμενα ή επιτρέπουν την πώληση εθνικών προϊόντων σε χαμηλότερη τιμή στο εξωτερικό) και να **καταργήσουν τυχόν απαγόρευση** εμπορίας συγκεκριμένων προϊόντων. Παράδειγμα: ένα κράτος επιδοτεί μια εθνική βιομηχανία (για λόγους διατήρησης θέσεων εργασίας ή γενικότερης οικονομικής ανάπτυξης) ώστε αφενός να μπορεί να πωλήσει σε οικονομικά πιο πρόσφορη τιμή ένα αγαθό που παράγει στην εγχώρια αγορά και αφετέρου να είναι ανταγωνιστικό στη διεθνή αγορά.

Μια ζώνη ελεύθερων συναλλαγών μπορεί να είναι πλήρης ή ατελής. Πλήρης θεωρείται όταν καλύπτει όλα τα αγαθά που διακινούνται ανάμεσα στα κράτη μέλη της ΖΕΣ. Ατελής θεωρείται όταν δεν συμβαίνει αυτό. Στην περίπτωση αυτή, τα κράτη μέλη της ΖΕΣ συμφωνούν ότι το ελεύθερο εμπόριο με ένα άλλο κράτος μέλος της ΖΕΣ θα συμπεριλαμβάνει εξαιρέσεις που να απαγορεύουν π.χ. την εισαγωγή συγκεκριμένων φαρμάκων που δεν έχουν εγκριθεί από τις ρυθμιστικές αρχές του, ή ζωικά προϊόντα που προέρχονται από ζώα που δεν έχουν εμβολιαστεί, ή επεξεργασμένα τρόφιμα που δεν πληρούν τα πρότυπα υγιεινής και ασφάλειας του συγκεκριμένου κράτους.

Η ζώνη ελεύθερων συναλλαγών δημιουργείται από μια διακρατική **συμφωνία ελεύθερων συναλλαγών (free trade agreement).** H συμφωνία ελεύθερων συναλλαγών είναι μια διεθνής συνθήκη μεταξύ των κρατών μελών και, όπως κάθε συνθήκη, πρέπει να επικυρωθεί από τα κράτη μέλη. Η συμφωνία περιλαμβάνει πάντα το θεσμικό πλαίσιο που την διέπει και το πεδίο δράσεων που καλύπτει.

**Α. Το θεσμικό πλαίσιο.**

Η συμφωνία περιγράφει:

* Ποια είναι τα όργανα που συστήνονται από τα κράτη μέλη της ΖΕΣ για να λαμβάνουν αποφάσεις για θέματα της ΖΕΣ. Ανάλογα με τη ζώνη τα όργανα αυτά μπορεί να είναι διακρατικές επιτροπές (υπουργικές ή γραφειοκρατικές), αυτοτελή όργανα, επιτροπές παρακολούθησης κλπ.
* Πώς λαμβάνονται οι αποφάσεις για θέματα της ζώνης και πώς υλοποιούνται (με ομοφωνία των κρατών μελών ή με πλειοψηφία, επιβάλλονται αυτόματα στα κράτη μέλη ή απαιτείται συναίνεση και δράση των τελευταίων).
* Πώς επιλύονται οι διαφορές μεταξύ των μελών τους σχετικά με την ερμηνεία και εφαρμογή των αποφάσεων της ΖΕΣ (με διαπραγματεύσεις μεταξύ των μελών, με διαιτησία, με τη δημιουργία ενός δικαστικού οργάνου που έχει αρμοδιότητα για την επίλυση τυχόν διαφορών).

**Β. Το ουσιαστικό περιεχόμενο**.

Η συμφωνία, παράλληλα περιγράφει:

* Ποια προϊόντα που παράγονται σε ένα κράτος μέλος της ζώνης και εξάγονται σε άλλο κράτος μέλος της ζώνης είναι ελεύθερα δασμών στο ενδο-ζωνικό εμπόριο;
* Ποια προϊόντα, ενδεχομένως, εξαιρούνται; Αρα για ποια προϊόντα μπορούν τα κράτη να συνεχίσουν να επιβάλλουν δασμούς;
* Και ποιο θα είναι το ύψος τους; Υπογραμμίζεται ότι σε μια ΖΕΣ, ακόμα και μια ατελή ΖΕΣ, οι συνέχιση της επιβολής δασμών σε ένα προϊόν είναι αποτέλεσμα συμφωνίας των μερών, όχι μονομερής απόφαση ενός κράτους.
* Θα υπάρχουν ποσοτικοί περιορισμοί; Μια συμφωνία ελεύθερων συναλλαγών μπορεί να προβλέπει ότι για ένα προϊόν δεν καταβάλλονται δασμοί μέχρι ενός όγκου εισαγωγών (πχ. δεν καταβάλλονται δασμοί για τις εισαγωγές ζάχαρης από ένα κράτος μέλος της ΖΕΣ μέχρι 10.000 τόνους το χρόνο, αλλά καταβάλλονται αν ξεπερασθεί η ποσόστωση αυτή).
* Η κατάργηση των δασμών είναι άμεση ή σταδιακή (σε βάθος κάποιων ετών);

**Προσοχή: η απελευθέρωση των συναλλαγών αφορά μόνο το ενδο-ζωνικό εμπόριο**: η απελευθέρωση των συναλλαγών αφορά το εμπόριο μεταξύ των κρατών που μετέχουν στη ΖΕΣ, **δεν αφορά σε εισαγωγές από τρίτα κράτη**. Δηλαδή αν μια ΖΕΣ περιλαμβάνει Βέλγιο, Ολλανδία, Λουξεμβούργο, Γαλλία, Ιταλία και Δ. Γερμανία, οι εισαγωγές προϊόντων από την Αυστραλία (π.χ. κρέας) μπορεί να δασμολογούνται διαφορετικά στη Γαλλία και διαφορετικά στην Ιταλία. Αυτό σημαίνει ότι πρέπει να υπάρχουν σαφείς κανόνες στην συμφωνία ελεύθερων συναλλαγών σχετικά με το ποιο προϊόν θεωρείται ότι έχει παραχθεί σε ένα κράτος μέλος της ΖΕΣ και ποιο σε τρίτη χώρα. Δεν είναι πάντα εύκολο να χαρακτηρίσεις την εθνική προέλευση ενός προϊόντος στη σημερινή εποχή της παγκοσμιοποίησης όπου ένα τελικό προϊόν μπορεί να έχει συστατικά από πολλές χώρες (πχ. ένα ιαπωνικό ραδιόφωνο μπορεί να έχει ηχεία και καλώδια που έχουν κατασκευασθεί στη Γερμανία. Θεωρείται προϊόν της ζώνης ή προϊόν τρίτης χώρας;). Για το λόγο αυτό έχουν δημιουργηθεί και περιλαμβάνονται στη συμφωνία ελεύθερων συναλλαγών κανόνες προέλευσης (rules of origin).

**Προσοχή – δεν υπάρχει ελευθερία κυκλοφορίας των αγαθών στο ενδο-ζωνικό εμπόριο** (δηλαδή το εμπόριο μεταξύ των κρατών μελών της ΖΕΣ): Επειδή τα κράτη μέλη μπορεί να επιβάλλουν διαφορετικό ύψος δασμών σε ένα αγαθό που εισάγεται από τρίτο κράτος, δεν υπάρχει, στην ΖΕΣ, πλήρης ελευθερία κυκλοφορίας των αγαθών γιατί πρέπει να ελέγχεται η τυχόν **επανεξαγωγή[[1]](#footnote-1) ενός αγαθού**. Παράδειγμα: αν στην προαναφερθείσα ΖΕΣ, το Βέλγιο επιβάλλει δασμό 20% στο κρέας που εισάγεται από την Αυστραλία και η Ολλανδία 25%, μια παρτίδα κρέας από Αυστραλία που εισάγεται π.χ. στην Οστάνδη θα πληρώσει δασμό 20% (γιατί εισάγεται στο Βέλγιο). Αν ωστόσο ο αρχικός Βέλγος εισαγωγέας πωλήσει μέρος της παρτίδας σε Ολλανδό έμπορο, ο τελικός αγοραστής θα πρέπει να καταβάλει επιπλέον δασμό – στο ολλανδικό κράτος πλέον – για το επιπλέον 5% της αξίας του μέρους που πωλήθηκε στην Ολλανδία, ενώ το Βέλγιο θα πρέπει (με μια διαδικασία συνολικού συμψηφισμού) να επιστρέψει στην Ολλανδία τους δασμούς που εισέπραξε για τον όγκο κρέατος που τελικά κατέληξε στην ολλανδική αγορά. Αυτό απαιτεί ελέγχους στα σύνορα – όχι μόνο στα εξωτερικά σύνορα της ζώνης αλλά και μεταξύ των κρατών μελών της ΖΕΣ. Άρα μια ζώνη ελεύθερων συναλλαγών **δεν περιλαμβάνει αναγκαστικά** την ελεύθερη κυκλοφορία των αγαθών.

**Κανόνες προέλευσης (rules of origin)**.

Πρόκειται για κανόνες και προϋποθέσεις που περιλαμβάνει συχνά μια ΖΕΣ για να διευκολύνεται η διαπίστωση της εθνικής προέλευσης των αγαθών, δηλαδή αν προέρχονται από κράτος μέλος της ΖΕΣ ή όχι και, συνεπώς, αν πρέπει ή όχι να καταβάλει δασμό σε περίπτωση μεταγενέστερης εξαγωγής του (re-exportation) σε άλλο κράτος μέλος της ΖΕΣ.

**Η GATT**

 Η GATT αποσκοπούσε στην μείωση ή εξάλειψη των εμπορικών φραγμών σε παγκόσμιο επίπεδο. Το προοίμιο της Συμφωνίας GATT έθετε ως στόχο την «ουσιαστική μείωση των δασμών και λοιπών εμπορικών φραγμών και την κατάργηση των προτιμήσεων, στη βάση της αμοιβαιότητας και προς αμοιβαίο συμφέρον». Η GATT και ο ΠΟΕ πέτυχαν τη μείωση, σε σημαντικό βαθμό, των δασμών σε διεθνές πλαίσιο: από 22% κατά μέσο όρο το 1947, οι δασμοί στις διεθνείς εμπορικές σχέσεις μειώθηκαν σε κάτω από 5% μετά το 2000.

Η δημιουργία ζωνών ελεύθερων συναλλαγών είναι μια μεταπολεμική κυρίως εξέλιξη που βασίζεται στην πεποίθηση ότι η αύξηση του διεθνούς εμπορίου ευνοεί την αύξηση της ευημερίας διεθνώς. Η πεποίθηση αυτή ενισχύθηκε από τις προσπάθειες των διεθνών οργανισμών οικονομικής συνεργασίας που δημιουργήθηκαν στο πλαίσιο του **συστήματος του Bretton Woods**[[2]](#footnote-2), αμέσως μετά τον Β’ Παγκόσμιο Πόλεμο. Η μείωση των δασμών και εν γένει ο περιορισμός του προστατευτισμού υπήρξε κεντρικός στόχος της **GATT (General Agreement on Tariffs and Trade** – Γενική Συμφωνία Δασμών και Εμπορίου) που δημιουργήθηκε το 1947 και Παγκόσμιου Οργανισμού Εμπορίου (ΠΟΕ, στα αγγλικά **World Τrade Οrganization** ή WTO) που την διαδέχτηκε το 1995.

Παλαιότερα, οι ζώνες ελεύθερων συναλλαγών έδιναν έμφαση κυρίως στην μείωση των δασμών και των ποσοστώσεων και αφορούσαν κατά βάση την διακίνηση αγαθών και βασικός τους στόχος ήταν η πρόσβαση στην αγορά του συμβαλλόμενου κράτους. Αντίθετα, έδιναν πολύ λιγότερη σημασία στην διαμόρφωση πχ. διεθνικών αλυσίδων παραγωγής ή στο εμπόριο των υπηρεσιών και στην ελεύθερη κυκλοφορία προσώπων. Σταδιακά, ωστόσο, η γενικότερη τάση μείωσης των δασμών που προωθούσε η GATT, η αύξηση των διακρατικών δραστηριοτήτων και σε άλλους τομείς πέραν των αγαθών, ιδίως η αύξηση της οικονομικής σημασίας των υπηρεσιών, των άμεσων ξένων επενδύσεων και η δημιουργία πολυεθνικών επιχειρήσεων μείωσε τη σημασία των παλαιών αυτών μορφών ΖΕΣ που ασχολούνταν κυρίως ή αποκλειστικά με τις εμπορικές συναλλαγές αγαθών.

Έτσι, πιο πρόσφατα– ιδίως μετά τη δεκαετία του 1990 και την ανάδειξη της παγκοσμιοποίησης - εμφανίζονται οι ζώνες ελεύθερων συναλλαγών δεύτερης γενιάς (Deep and comprehensive free trade agreements). Αυτές οι μορφές διακρατικής ή διαπεριφερειακής συνεργασίας (μεταξύ αυτών η συμφωνία TTIP μεταξύ ΗΠΑ και Ευρωπαϊκής Ένωσης και η συμφωνία CETA μεταξύ Καναδά και Ευρωπαϊκής Ένωσης), δεν αρκούνται και δεν περιορίζονται στην απελευθέρωση των εμπορικών συναλλαγών στα αγαθά, αλλά επεκτείνονται και σε άλλους τομείς, όπως το εμπόριο υπηρεσιών, ζητήματα ρυθμιστικής σύγκλισης και την εναρμόνιση των κανόνων λειτουργίας και διακυβέρνησης (δηλαδή ποιος και πώς θα επιλύει τις διαφορές που ανακύπτουν στο πλαίσιο της νέας συμφωνίας). Παράλληλα, ασχολούνται με θέματα επενδύσεων, κοινών πολιτικών σε διαφόρους τομείς – πχ αντιμετώπιση φορολογικών παραδείσων – και ολοένα και περισσότερο θέματα προστασίας και διαχείρισης βιομηχανικής και πνευματικής ιδιοκτησίας. Αυτές οι νέες μορφές ΖΕΣ είναι πολύ πιο σύνθετες από τις παλαιότερες, συχνά συνάπτονται όχι μόνο μεταξύ κρατών αλλά και μεταξύ ζωνών. Η Ε.Ε. όντας μεταξύ άλλων μια ζώνη ελεύθερων συναλλαγών είναι θερμός υποστηρικτής της σύναψης τέτοιων διαπεριφερειακών συμφωνιών ελεύθερων συναλλαγών καθώς θεωρεί ότι επεκτείνει το ευρωπαϊκό μοντέλο στον υπόλοιπο κόσμο (για παράδειγμα η συμφωνία μεταξύ ΕΕ και Κεντρικής Αμερικής, οι συνεχιζόμενες για πολλά έτη διαπραγματεύσεις με το Mercosur της Νότιας Αμερικής κ.α.)

**Μικτές συμφωνίες**

Η συμφωνία CETA ανήκει στις λεγόμενες μικτές συμφωνίες. Μια συμφωνία είναι μικτή όταν καλύπτει τομείς που είναι αρμοδιότητας της ΕΕ (όπως η μείωση των εμπορικών δασμών) και τομείς που ανήκουν στην αρμοδιότητα των κρατών μελών της ΕΕ (όπως θέματα επενδύσεων ή πνευματικής ιδιοκτησίας). Αυτό σημαίνει ότι η συμφωνία συνάπτεται από το τρίτο κράτος (τον Καναδά), το Συμβούλιο των Υπουργών της ΕΕ που εκπροσωπεί την ΕΕ και τα κράτη μέλη της ΕΕ. Επίσης η κύρωσή της απαιτεί την έγκριση από το Κοινοβούλιο του Καναδά, το Ευρωπαϊκό Κοινοβούλιο (για τους τομείς αποκλειστικής αρμοδιότητας της Ένωσης) και τα εθνικά κοινοβούλια (για τους τομείς αρμοδιότητας των κρατών μελών). Σε κάποιες δε περιπτώσεις ομοσπονδιακών κρατών (όπως το Βέλγιο) η συμφωνία απαιτεί και την έγκριση από τα περιφερειακά κοινοβούλια γιατί κάποιοι τομείς που καλύπτει η CETA (πχ, θέματα προστασίας του περιβάλλοντος) έχουν εκχωρηθεί στο περιφερειακό επίπεδο.

Ωστόσο τα τελευταία χρόνια, η σύσταση τέτοιων νέων μορφών ΖΕΣ αντιμετωπίζει προβλήματα δύο ειδών: αφενός τα προσκόμματα που επιβάλλουν οι τάσεις προστατευτισμού πολλών κυβερνήσεων σε πολλές μεγάλες ιδίως χώρες (η εμπορική σύγκρουση ΗΠΑ και Κίνας είναι το πιο τρανό παράδειγμα) ενώ αφετέρου προσκρούουν σε αντιδράσεις πολιτών ή οργανωμένων συμφερόντων ιδίως εργαζομένων στους θιγόμενους κλάδους γιατί περιλαμβάνουν ειδικές ρυθμίσεις που επηρεάζουν, εμμέσως, την εθνική νομοθεσία και ιδίως την νομοθεσία για τα δικαιώματα των εργαζομένων, περιβαλλοντικές διατάξεις ή διατάξεις για θέματα υγιεινής ακόμα και το δικαστικό σύστημα. Για παράδειγμα, η συμφωνία ΕΕ- Καναδά (CETA – Comprehensive Economic and Trade Agreement) προσέκρουσε σε προβλήματα που είχαν να κάνουν με το ότι ρυθμίσεις για θέματα επενδύσεων πχ. δεν θα μπορούσαν να αμφισβητηθούν από μελλοντικές κυβερνήσεις των κρατών μελών και οι διαφορές που τυχόν ανακύπτουν σε κάποιους τομείς ενδιαφέροντος της συμφωνίας. Λόγω των αντιρρήσεων αυτών (που έχουν και κοινοβουλευτική απήχηση) η συμφωνία τέθηκε σε ισχύ μόνο εν μέρει, αναμένοντας την επικύρωσή της από όλα τα κοινοβούλια.

Όπως αναφέρθηκε υπάρχουν πάρα πολλές ζώνες ελεύθερων συναλλαγών στον κόσμο. Μεταξύ αυτών οι πιο γνωστές είναι:

* Η NAFTA (North Atlantic Free Trade Area) μεταξύ ΗΠΑ-Καναδά και Μεξικού. Η NAFTA μετά από πιέσεις από πλευράς ΗΠΑ, επί προεδρίας Τραμπ, αναθεωρήθηκε και αντικαταστάθηκε από την USMCA (United States – Mexico and Canada Agreement)
* H Ζώνη ελεύθερων συναλλαγών του ASEAN (ASEAN Free Trade Area) μεταξύ των χωρών της νοτιανατολικής Ασίας.
* H Ζώνη ελεύθερων συναλλαγών Ευρωπαϊκής Ένωσης – Ουκρανίας (Deep and Comprehensive Free Trade Area - DCFTA) που θεσπίζει, σε βάθος δεκαετίας μια ΖΕΣ μεταξύ των δύο πλευρών
1. **Τελωνειακή ένωση (customs union)**

Η τελωνειακή ένωση είναι μια βαθύτερη μορφή οικονομικής ολοκλήρωσης που συνήθως ακολουθεί (ή έρχεται μαζί με) την ζώνη ελεύθερων συναλλαγών.

Μια ζώνη ελεύθερων συναλλαγών, αν είναι επιτυχημένη, έχει ως συνέπεια την «αποεθνικοποίηση» των εθνικών δομών παραγωγής. Με άλλα λόγια, η μείωση της εθνικής προστασίας λόγω της μείωσης ή κατάργησης δασμών επιτρέπει σε παραγωγικές δομές να προχωρήσουν σε οικονομίες κλίμακας και να συνδεθούν οργανικά με άλλες δομές σε άλλο κράτος της ζώνης. Για παράδειγμα, ένα εργοστάσιο παραγωγής αυτοκινήτων μπορεί να χρησιμοποιεί ελαστικά από άλλο κράτος μέλος ευκολότερα και φθηνότερα. Με τον τρόπο αυτό το τελικό προϊόν χάνει σιγά σιγά την εθνική του ταυτότητα και το εργοστάσιο παραγωγής αυτοκινήτων αποκτά μια περισσότερο δι-εθνική διάσταση στο εσωτερικό της ΖΕΣ.

Ωστόσο, οι ρυθμίσεις στο εσωτερικό της ΖΕΣ δεν αντανακλώνται εξω-περιφερειακά, δηλαδή στις σχέσεις των κρατών μελών της ζώνης με τρίτα κράτη. Σε ό, τι αφορά τις εισαγωγές από τρίτες χώρες, τα κράτη μέλη της ζώνης είναι ελεύθερα να επιβάλλουν δασμούς ελεύθερα και ιδίως αυτόνομα.

Όσο όμως η ΖΕΣ προχωρά με επιτυχία, καθίσταται αναγκαίο τα κράτη μέλη της ζώνης να προχωρήσουν σε περαιτέρω εναρμόνιση των εμπορικών τους πολιτικών, ιδίως υιοθετώντας μια κοινή στάση στην αγορά εκτός της ζώνης, δηλαδή στις σχέσεις τους με τρίτες χώρες. Η εναρμόνιση αυτή συχνά οδηγεί στη δημιουργία μιας τελωνειακής ένωσης που στηρίζεται σε ένα κοινό εξωτερικό δασμολόγιο (common external tariff).

To **κοινό εξωτερικό** **δασμολόγιο** είναι ένα νομοθετικό κείμενο (είναι νομικά δεσμευτικό) που συμφωνούν τα κράτη μέλη της τελωνειακής ένωσης μεταξύ τους και το οποίο περιλαμβάνει τον δασμολογικό συντελεστή για κάθε εισαγόμενο προϊόν από κάθε τρίτο κράτος. Η Ε.Ε. διαθέτει το πληρέστερο κοινό εξωτερικό δασμολόγιο που ονομάζεται κοινό τελωνειακό δασμολόγιο (Common Customs Tariff ή CCT). Το δασμολόγιο περιλαμβάνει ένα συνδυασμό της ονοματολογίας (ή της κατάταξης) των αγαθών και των δασμολογικών συντελεστών που επιβάλλονται σε κάθε κατηγορία αγαθού.

Η τελωνειακή ένωση αποτελεί, κατά κανόνα, μια επέκταση και εμβάθυνση της ζώνης ελεύθερων συναλλαγών. Αποτελεί μια διεθνή εμπορική συμφωνία μεταξύ συμβαλλομένων κρατών με την οποία τα κράτη μέλη υιοθετούν κοινή εμπορική πολιτική έναντι τρίτων κρατών, εφαρμόζοντας ένα κοινό εξωτερικό δασμολόγιο για τα εισαγόμενα αγαθά. Με τη σύναψη της τελωνειακής ένωσης, τα κράτη της ένωσης επιβάλλουν τους ίδιους δασμούς, ποσοστώσεις, προτιμήσεις ή άλλους μη δασμολογικούς φραγμούς στις συναλλαγές για όλα τα αγαθά που εισάγονται στην τελωνειακή ένωση, ανεξάρτητα από το κράτος εντός της ένωσης στο οποίο εισάγονται.

 Η τελωνειακή ένωση αποτελεί σχετικά ήπια μορφή οικονομικής ένωσης, αλλά εμπεριέχει ήδη πολιτικά χαρακτηριστικά. Η απόφαση για παράδειγμα σχετικά με την μείωση των δασμών για τα προϊόντα μιας συγκεκριμένης χώρας ενέχει και μια πολιτική επιλογή για την ενίσχυση (ή αντίστροφα για τον περιορισμό) των εμπορικών σχέσεων με τη συγκεκριμένη χώρα. Η απόφαση αυτή δεν είναι πάντα αθώα: όταν η ΕΟΚ αποφάσισε να μειώσει τους δασμούς για την εισαγωγή κρέατος από την Αυστραλία αλλά όχι από την Αργεντινή πχ. έκανε μια πολιτική επιλογή – να δώσει έμφαση στις σχέσεις της με την πρώτη εις βάρος ενδεχομένως των σχέσεων με τη δεύτερη χώρα. Η διαμόρφωση κοινής εμπορικής πολιτικής, ως εκ τούτου, έχει παραμέτρους εξωτερικής πολιτικής, διεθνών ισορροπιών και απαιτεί σύνθετες διαπραγματεύσεις μεταξύ των κρατών μελών που διαπιστώνουν ότι απεμπολούν μεγαλύτερο βαθμό εθνικής κυριαρχίας από αυτόν που ανέμεναν. Για το λόγο αυτό, οι τελωνειακές ενώσεις είναι πολύ λιγότερες αριθμητικά από τις ζώνες ελεύθερων συναλλαγών, ενώ συχνά οι προσπάθειες τελωνειακής ένωσης αποτυγχάνουν λόγω εντάσεων στο εσωτερικό της ένωσης.

 Η τελωνειακή ένωση προϋποθέτει την ύπαρξη και ζώνης ελεύθερων συναλλαγών μεταξύ των κρατών μελών της. Για το λόγο αυτό, και επειδή δεν υπάρχει διαφορά στους δασμούς των εισαγόμενων προϊόντων ανεξάρτητα από το πού εκφορτώνονται, η τελωνειακή ένωση επιτρέπει (και επιβάλλει στην πράξη) και την ελεύθερη κυκλοφορία των αγαθών στο εσωτερικό της.

Μια τελωνειακή ένωση έχει φιλόδοξους στόχους που απαιτούν μόνιμη δράση: ακριβώς για αυτό το λόγο, δύσκολα μπορεί να στηριχθεί διοικητικά μόνο στη συνεργασία ανάμεσα στις εθνικές διοικήσεις των κρατών μελών της. Έτσι, οι τελωνειακές ενώσεις συχνά θεσπίζουν ένα σύνθετο θεσμικό και νομοθετικό πλαίσιο και διαθέτουν μια υπερεθνική γραφειοκρατία. Η υλοποίηση των εμπορικών σκοπών της τελωνειακής ένωσης απαιτεί σημαντική και συνεχή νομοθετική και κανονιστική παραγωγή (όπως τελωνειακοί κώδικες, κονονιστικές αποφάσεις, κυρώσεις και πρόστιμα) και συνεπώς η ένωση πρέπει να διαθέτει σαφείς κανόνες για το πώς θα λαμβάνονται και θα εφαρμόζονται οι σχετικές αποφάσεις. Από την άλλη, οι εμπορικές διαπραγματεύσεις με τις τρίτες χώρες και η εποπτεία της λειτουργίας της τελωνειακής ένωσης απαιτούν ένα εκτελεστικό όργανο που να εφαρμόζει τις αποφάσεις, στελεχωμένο από εξειδικευμένο προσωπικό που θα αμείβεται από την ένωση – όχι από τα κράτη μέλη – και θα υπηρετεί τους σκοπούς της ένωσης, και ένα δικαιοδοτικό όργανο που αποφασίζει σε τελικό βαθμό για τις διαφορές που ανακύπτουν στην εφαρμογή της νομοθεσίας της ένωσης.

Πέραν της Ευρωπαϊκής Ένωσης, άλλα παραδείγματα (μη ολοκληρωμένης) τελωνειακής ένωσης είναι:

* H Κοινότητα της Ανατολικής Αφρικής (East African Community) που περιλαμβάνει μεταξύ άλλων την Τανζανία, Κένυα, Ουγκάντα, Ρουάντα.
* Το Mercosur (Mercado Comun del Cono Sur) που περιλαμβάνει την Βραζιλία, Αργεντική, Ουρουγουάη και Παραγουάη.
* Η Οικονομική Κοινότητα των χωρών της Δυτικής Αφρικής (Economic Community of Western African States, ECOWAS).
* Η Ευρωπαϊκή Ένωση έχει συνάψει τελωνειακή ένωση με την Τουρκία, καθώς και με την Ανδόρα και το Σαν Μαρίνο, που δεν είναι κράτη μέλη της ΕΕ.

1. **Η κοινή αγορά (Common market)**

Η κοινή αγορά είναι ένα στάδιο βαθύτερης οικονομικής ολοκλήρωσης, βασικό χαρακτηριστικό της οποίας είναι ότι η ολοκλήρωση επεκτείνεται και στους άλλους βασικούς **συντελεστές της παραγωγής**: πέρα από την ελεύθερη (χωρίς δασμούς) κυκλοφορία των αγαθών, η κοινή αγορά περιλαμβάνει και την ελεύθερη (χωρίς τεχνικά ή διοικητικά εμπόδια) κυκλοφορία των εργαζομένων, των υπηρεσιών και των κεφαλαίων (οι λεγόμενες 4 ελευθερίες).

Η λογική της κοινής αγοράς αναπτύσσεται από τις δυνατότητες που προσφέρει η θέσπιση ενός κοινού εξωτερικού δασμολογίου. Όταν μια τελωνειακή ένωση αποδεικνύεται αποτελεσματική, οι εμπορικές ροές αυξάνονται σταδιακά και οι παραγωγικές δομές (επιχειρήσεις) μέσα στην τελωνειακή ένωση αρχίζουν να σχηματίζουν αλυσίδες παραγωγής που ξεπερνούν τα εθνικά σύνορα. Αυτό έχει ως αποτέλεσμα τη συνεχή πίεση για τη μείωση του κόστους μεταφοράς των αγαθών μεταξύ των κρατών που μετέχουν στην τελωνειακή ένωση, αλλά και για την ευκολότερη κυκλοφορία των άλλων συντελεστών παραγωγής μέσα σε αυτή: για παράδειγμα μια γαλλική επιχείρηση που σταδιακά αποκτά μεγαλύτερο ενδιαφέρον για δραστηριότητες στην Ιταλία, επιθυμεί να μπορεί να εγκαταστήσει μια θυγατρική της ευκολότερα ή να χρηματοδοτήσει ένα εργοστάσιο για την παραγωγή μέρους των προϊόντων της στην Ιταλία και, ενδεχομένως, να στείλει προσωπικό της να εργασθεί εκεί. Η λύση είναι η εναρμόνιση των διασυνοριακών διαδικασιών για την μεταφορά κεφαλαίων ή τη μετακίνηση εργαζομένων, η οποία στην τελική της μορφή οδηγεί στην εικονική εξάλειψη των εθνικών συνόρων ως εσωτερικών φραγμών στο εμπόριο και στη δημιουργία ενός περιφερειακού οικονομικού χώρου ελεύθερης κυκλοφορίας.

Μια συνακόλουθη αλλαγή με αυτό το πλήρες άνοιγμα του εσωτερικού εμπορίου είναι η απελευθέρωση της κινητικότητας του εργατικού δυναμικού, επιτρέποντας στους πολίτες ενός κράτους μέλους να εργαστούν σε όλα τα άλλα κράτη μέλη της κοινής αγοράς.

Η κοινή αγορά αποτελεί πολύ πιο δεσμευτική μορφή ενοποίησης γιατί είναι η πρώτη στην οποία η ελευθερία διακίνησης αφαιρεί από τα κράτη το δικαίωμα να ελέγχουν (και να επιτρέπουν ή όχι) σε αλλοδαπούς εργαζόμενους να εισέρχονται στην επικράτεια του κράτους (οι εργαζόμενοι από ένα κράτος μέλος της κοινής αγοράς έχουν δικαίωμα, βάσει της συνθήκης δημιουργίας της κοινής αγοράς, να αναζητούν εργασία σε άλλο κράτος και, συνακόλουθα να εγκαθίστανται σε αυτό), ενώ ταυτόχρονα τα κράτη χάνουν και τη δυνατότητα να περιορίζουν την νομισματική κίνηση στο εσωτερικό τους (η ελευθερία διακίνησης κεφαλαίων σημαίνει ότι τα κράτη δεν μπορούν να περιορίσουν την εξαγωγή συναλλάγματος σε άλλο κράτος της κοινής αγοράς). Παράλληλα είναι υποχρεωμένα να καταργήσουν την υφιστάμενη εθνική νομοθεσία τους που αντίκειται στην νομοθεσία της κοινής αγοράς και, ιδίως, να μην υιοθετούν, ούτε στο μέλλον, εθνικά μέτρα που αντιβαίνουν στις υφιστάμενες διατάξεις της κοινής αγοράς. Τούτο αποτελεί τη βάση της λεγόμενης υπεροχής του κοινοτικού δικαίου στο εσωτερικό της κοινής αγοράς.

Όπως κάθε άλλη μορφή περιφερειακής ολοκλήρωσης, και η κοινή αγορά δημιουργείται από μια διεθνή συμφωνία (π.χ. τη Συνθήκη της Ρώμης για την Ευρωπαϊκή Οικονομική Κοινότητα) που συνάπτεται από τα κράτη μέλη της κοινής αγοράς. Η κοινή αγορά επιπλέον δημιουργεί υποχρεώσεις και δικαιώματα όχι μόνο στα κράτη μέλη αλλά και απευθείας στους πολίτες: για παράδειγμα η απόφαση ενός κράτους να εμποδίσει την εγκατάσταση στην επικράτειά του ενός πολίτη άλλου κράτους μέλους της κοινής αγοράς για παροχή υπηρεσιών, μπορεί να προσβληθεί δικαστικά όχι μόνο από το κράτος μέλος του οποίου την ιθαγένεια έχει ο συγκεκριμένος πολίτης αλλά και από τον ίδιο. Τα δικαιώματα και οι υποχρεώσεις που γεννά η συνθήκη της κοινής αγοράς διαχέονται με τον τρόπο αυτό σε όλους τους πολίτες (και συχνά και σε όλους τους κατοίκους) των συμβαλλομένων κρατών. Στην ΕΟΚ της δεκαετίας του 1960 και 1970 για παράδειγμα, οι πολίτες είχαν τη δυνατότητα να αμφισβητήσουν μέτρα περιορισμού της ελεύθερης κυκλοφορίας των εργαζομένων στα ευρωπαϊκά δικαιοδοτικά όργανα (κατά βάση στο Δικαστήριο των Ευρωπαϊκών Κοινοτήτων) και τα κράτη μέλη ήταν υποχρεωμένα να σεβασθούν τις αποφάσεις αυτές.

Η δημιουργία μιας κοινής αγοράς συνοδεύεται από την διαμόρφωση κοινών πολιτικών σε άλλους τομείς: για παράδειγμα η ελεύθερη κυκλοφορία υπηρεσιών πρέπει να συνοδεύεται από το σχεδιασμό μιας κοινής πολιτικής στον τομέα της αναγνώρισης των επαγγελματικών προσόντων (ώστε ένα κράτος να γνωρίζει ότι ο χ Γάλλος οδοντοτεχνίτης που εγκαθίσταται στην Ιταλία για να ασκήσει το επάγγελμα του εκεί έχει όντως τα σχετικά προσόντα). Η ελεύθερη κυκλοφορία των αγαθών σημαίνει ότι τα κράτη πρέπει να συμφωνήσουν για μια κοινή πολιτική στις εμπορευματικές μεταφορές (ώστε να μην υπάρχουν στρεβλώσεις στον ανταγωνισμό όταν πχ. μια γαλλική εταιρεία μεταφορών τιμολογεί διαφορετικά τις μεταφορές στο εσωτερικό της Γαλλίας από ίσης διάρκειας μεταφορές προς την Γερμανία). Η ελεύθερη κυκλοφορία των υπηρεσιών απαιτεί κοινή πολιτική στα θέματα υγιεινής και ασφάλειας των εργαζομένων στις υπηρεσίες αυτές (για παράδειγμα δεν μπορεί η ίδια υπηρεσία να παρέχεται με διαφορετικό καθεστώς κοινωνικής ασφάλισης όταν ο παρέχων την υπηρεσία προέρχεται από διαφορετικό κράτος μέλος).

**Η υπεροχή του κοινοτικού δικαίου**

Βασική αρχή της κοινής αγοράς είναι ότι τα κράτη μέλη δεσμεύονται να εφαρμόζουν τις αποφάσεις που λαμβάνονται στο πλαίσιό της ώστε να υλοποιούνται οι στόχοι της (**αρχή της καλόπιστης συνεργασίας**).

Αυτό σημαίνει, μεταξύ άλλων, ότι η νομοθεσία που υιοθετείται από την κοινή αγορά, δεν μπορεί να έρχεται σε σύγκρουση με τυχόν εθνικούς νόμους για το ίδιο θέμα. Εφόσον διαπιστώνεται τέτοια σύγκρουση, τα κράτη υποχρεούνται να καταργήσουν τον συγκεκριμένο νόμο ή να τον προσαρμόσουν στην κοινοτική νομοθεσία. Ειδεμή, ο εθνικός νόμος υποχωρεί ενώπιον της κοινοτικής διάταξης (που υπερέχει της εθνικής) και θεωρείται παράνομος και ακυρώσιμος ενώπιον των δικαστηρίων.

Σχεδόν αναγκαστικά λοιπόν η κοινή αγορά οδηγείται στην υιοθέτηση και άλλων κοινών πολιτικών και ως εκ τούτου στην επέκταση των δημόσιων πολιτικών που δεν ασκούνται (ή δεν ασκούνται μόνο) από ένα κράτος αλλά συλλογικά από την κοινή αγορά. Έτσι τα κράτη σταδιακά εκχωρούν στην κοινή αγορά κυρίαρχες αρμοδιότητές τους και αποδέχονται ότι η άσκηση αυτών των αρμοδιοτήτων θα γίνεται πλέον από κοινού και ότι, σε κάποιες περιπτώσεις, θα είναι υποχρεωμένα να εφαρμόσουν αποφάσεις με τις οποίες θα διαφωνούν.

**Τι είναι η κοινή πολιτική**

Με τον όρο κοινή πολιτική στο πλαίσιο της περιφερειακής ολοκλήρωσης εννοούμε την απόφαση των κρατών μελών της κοινής αγοράς να διαμορφώσουν και να ασκούν από κοινού δράσεις σε ένα τομέα δημόσιων πολιτικών (π.χ. την γεωργική πολιτική, την πολιτική για την προστασία του περιβάλλοντος ή την πολιτική για την περιφερειακή ανάπτυξη). Η ενοποίηση μπορεί να ποικίλει ανάλογα με τον τομέα πολιτικής (π.χ. να είναι μεγαλύτερη στον τομέα της διατήρησης των αλιευτικών πόρων, και να δίνει μόνο γενικές κατευθύνσεις σε άλλο τομέα, όπως η διάθεση των αποβλήτων).

Για να δημιουργηθεί μια κοινή πολιτική απαιτείται σχετική απόφαση των κρατών μελών που να βασίζεται στις διατάξεις της συνθήκης και συγκεκριμένες νομοθετικές αποφάσεις σε επίπεδο κοινής αγοράς.

Η εμβάθυνση και ο σύνθετος χαρακτήρας των δράσεων της κοινής αγοράς σημαίνει ότι ο νέος οργανισμός δεν μπορεί να ασκήσει τις δράσεις του μόνο με τη βοήθεια των εθνικών διοικήσεων. Έτσι η κοινή αγορά πρέπει να διαθέτει δικό της διοικητικό μηχανισμό (μια υπερεθνική γραφειοκρατία) που θα παρακολουθεί και θα καθοδηγεί την λειτουργία της κοινής αγοράς, θα ελέγχει την τήρηση και πιστή εφαρμογή των αποφάσεων, θα προτείνει τυχόν αναγκαίες νέες νομοθετικές ρυθμίσεις και θα μεριμνά για την υλοποίηση των υποχρεώσεων των κρατών μελών. Για το σκοπό αυτό η κοινή αγορά διαθέτει ένα πλήρες θεσμικό σύστημα που περιλαμβάνει οπωσδήποτε:

* ένα όργανο λήψης αποφάσεων (συνήθως ένα όργανο που εκπροσωπεί τα κράτη μέλη),
* ένα αυτόνομο εκτελεστικό όργανο που προασπίζει τη λειτουργία της κοινής αγοράς,
* ένα δικαστήριο (για να κρίνει την νομιμότητα των αποφάσεων τόσο της κοινής αγοράς όσο και των κρατών μελών) και,
* συχνά, ένα όργανο που αντιπροσωπεύει τους πολίτες για την δημοκρατική νομιμοποίηση των αποφάσεων που λαμβάνουν τα κράτη μέλη.

Η ενοποίηση αυτών των πολιτικών προσδίδει προφανώς σημαντική πολιτική διάσταση στις αποφάσεις που λαμβάνει η κοινή αγορά – που πλέον είναι μόνο κατ’ όνομα εμπορικού χαρακτήρα γιατί περιλαμβάνουν μερικές φορές καθοριστικές επιλογές με πολιτικό χαρακτήρα. Για παράδειγμα μια απόφαση για την μεγαλύτερη ή μικρότερη ενίσχυση των πολιτικών για την περιφερειακή ανάπτυξη της κοινής αγοράς εμπεριέχει μια πολιτική απόφαση για το κατά πόσον θα δοθεί μεγαλύτερη ή μικρότερη χρηματοδότηση στην κοινή αγορά από τα κράτη μέλη. Για το λόγο αυτό υπάρχουν πολύ λίγοι διεθνείς οργανισμοί ενοποίησης που έχουν φθάσει στο στάδιο της κοινής αγοράς και συχνά η διαμόρφωση της κοινής αγοράς δεν είναι πλήρης (δηλαδή οι τέσσερις ελευθερίες εφαρμόζονται μόνο μερικώς).

Στην πραγματικότητα η μόνη πλήρης κοινή αγορά είναι η Ευρωπαϊκή Ένωση. Άλλα παραδείγματα μη ολοκληρωμένης κοινής αγοράς μπορούμε να δούμε:

* Στη Λατινική Αμερική τόσο το Mercosur όσο και η Κοινότητα των Άνδεων και το Σύστημα Ενοποίησης της Κεντρικής Αμερικής περιλαμβάνουν στοιχεία κοινής αγοράς αλλά δεν έχουν κατορθώσει να επιβάλουν πλήρως τις προϋποθέσεις της.
* Η Οικονομική και Νομισματική Ένωση της Δυτικής Αφρικής (Union Economique et Monetaire Ouest-africaine, UEMOA), μέρος της Οικονομικής Κοινότητας των χωρών της Δυτικής Αφρικής (Economic Community of Western African States, ECOWAS) αποτελεί μια κοινή αγορά ενώ διαθέτει και ενιαίο νόμισμα (το φράγκο CFA).
1. **Η Ενιαία Αγορά (single market)**

Η ενιαία αγορά δεν θεωρείται τελείως διακριτό στάδιο ενοποίησης αλλά μάλλον μια μετεξέλιξη της κοινής αγοράς. Δεν υπάρχει σε κανένα άλλο σχήμα ενοποίησης πέραν της ΕΕ και για το λόγο αυτό η ανάλυσή του στηρίζεται σχεδόν αποκλειστικά στο πώς την εξηγούν και την ερμηνεύουν οι μελετητές και οι θεσμοί της ΕΕ.

Η δημιουργία της κοινής αγοράς δεν επιλύει πάντα τα διάφορα εμπόδια στην ελεύθερη κυκλοφορία των συντελεστών της παραγωγής, είτε γιατί τα ίδια τα κράτη μέλη προτιμούν να δυσχεραίνουν την λειτουργία της κοινής αγοράς σε τομείς όπου θεωρούν πως διακυβεύεται μια εθνική παραγωγή ή ένα εθνικό δικαίωμα είτε γιατί υπάρχουν τεχνικά ζητήματα ως προς την εφαρμογή, από όλα τα κράτη μέλη κοινών προτύπων. Επειδή η κοινή αγορά δεν επιτρέπει εύκολα την επιβολή δασμολογικών εμποδίων (δηλαδή την επιβολή δασμών ή ποσοτικών περιορισμών στην εισαγωγή ενός αγαθού), τα κράτη που θέλουν να δυσχεράνουν την πρόσβαση αγαθών ή υπηρεσιών στην κοινή αγορά μπορούν να θέσουν τα λεγόμενα μη δασμολογικά εμπόδια. Για παράδειγμα να δυσχεράνουν την πρόσβαση στην εθνική αγορά ενός αγαθού που κυκλοφορεί σε άλλο κράτος μέλος της κοινής αγοράς γιατί δεν έχει περάσει τον εθνικό έλεγχο υγιεινής. Ή να δυσχεράνουν την πρόσβαση ενός εργαζόμενου στην αγορά εργασίας άλλου κράτους μέλους απαιτώντας ο εργαζόμενος να έχει άδεια άσκησης του επαγγέλματός του στην χώρα εγκατάστασης (που ενδεχομένως απαιτεί μακροχρόνια ή δύσκολη διοικητική διαδικασία).

Αυτά τα τεχνικά και διοικητικά εμπόδια συχνά εμποδίζουν την απρόσκοπτη λειτουργία της κοινής αγοράς και μειώνουν τα αναμενόμενα οφέλη από την διεύρυνση των διεθνικών ροών και της ελεύθερης κυκλοφορίας. Για την αντιμετώπισή τους, τα κράτη μέλη της ΕΕ αποφάσισαν, με την Ενιαία Ευρωπαϊκή Πράξη του 1987 να προχωρήσουν στην δημιουργία μιας ενιαίας αγοράς.

Η ενιαία αγορά χαρακτηρίζεται από την σχεδόν πλήρη εξάλειψη όλων των δασμολογικών, μη δασμολογικών, διοικητικών/κανονιστικών και τεχνικών εμποδίων στην ελεύθερη κυκλοφορία. Αυτό σημαίνει ότι ένα κράτος μέλος δεν μπορεί να απαιτεί ειδικές ρυθμίσεις για την ελεύθερη κυκλοφορία ενός από τους συντελεστές παραγωγής που προέρχεται από άλλο κράτος μέλος εφόσον, το κράτος μέλος προέλευσης έχει ήδη εγκρίνει τη συγκεκριμένη δράση. Για παράδειγμα αν ένα αγαθό θεωρείται ότι πληροί τους κανόνες υγιεινής σε ένα κράτος (π.χ. η παραγωγή βοείου κρέατος στην Ολλανδία σέβεται την νομοθεσία για την απαγόρευση χρήσης αυξητικών ορμονών στα ζώα) δεν μπορεί ένα άλλο κράτος να ζητήσει πιστοποίηση της τήρησης αυτών των κανόνων (π.χ. δεν μπορεί η Γαλλία να απαιτήσει το κρέας που εισάγει από την Ολλανδία να έχει βεβαίωση ότι δεν χρησιμοποιεί ορμόνες). Με άλλα λόγια, η λειτουργία της ενιαίας αγοράς θυμίζει τον τρόπο λειτουργίας της αγοράς στο εσωτερικό ενός κράτους (για το λόγο αυτό καλείται και **εσωτερική αγορά**): οι ίδιοι κανόνες υγιεινής που ισχύουν για την πώληση στη Θεσσαλονίκη ενός προϊόντος που παράγεται στην Αθήνα θα ισχύουν και για την πώληση στο Παρίσι. Οι ίδιοι κανόνες (κατάρτιση, ασφάλιση, υπερωρίες…) που διέπουν την παροχή υπηρεσίας ενός Ηπειρώτη ηλεκτρολόγου στις Σέρρες θα διέπουν και την παροχή της ίδιας υπηρεσίας από το ίδιο άτομο στη Ρώμη.

Με τον τρόπο αυτό, οι κανονιστικές δυσκολίες που αντιμετώπιζαν τα κράτη μέλη στην υλοποίηση της κοινής αγοράς μειώνονται γιατί λειτουργεί η **αρχή της αμοιβαίας αναγνώρισης των εθνικών κανόνων**: εφόσον ένα κράτος έχει, στην εθνική του νομοθεσία, κρίνει ότι η κυκλοφορία ενός αγαθού, η παροχή μιας υπηρεσίας, η άσκηση επαγγέλματος ενός εργαζόμενου τηρούν τις νόμιμες προϋποθέσεις στο εσωτερικό του – άρα είναι νόμιμες - , τα άλλα κράτη αποδέχονται ότι αυτόματα τηρούνται και οι νόμιμες προϋποθέσεις και σε αυτά, συνεπώς αποδέχονται άνευ ετέρου την ίδια δραστηριότητα και στο εσωτερικό τους.

Βέβαια, για να λειτουργήσει αποτελεσματικά η ενιαία αγορά απαιτείται αμοιβαία **εμπιστοσύνη**: τα κράτη μέλη πρέπει να είναι βέβαια για την πιστή τήρηση των ίδιων ή αντίστοιχων κανόνων από όλα τα κράτη μέλη. Απαιτείται ως εκ τούτου μακρά περίοδος νομοθετικής και κανονιστικής εναρμόνισης και συμφωνία για κοινά πρότυπα για τα αγαθά, καθώς και κοινούς κανονισμούς για τις διάφορες δραστηριότητες. Η εγκαθίδρυση της ενιαίας αγοράς στην Ευρωπαϊκή Ένωση μόνο για την ελεύθερη κυκλοφορία των αγαθών απαίτησε περί τα 300 νομοθετικά κείμενα εναρμόνισης (τεχνικές προδιαγραφές παραγωγής, ομοιόμορφες συνθήκες θεμιτού ανταγωνισμού, αντιστοίχιση προσόντων...). Ακόμα και μετά την τυπική ολοκλήρωση της ενιαίας αγοράς υπάρχουν τομείς μη εναρμονισμένοι, είτε λόγω ασυμφωνίας μεταξύ των κρατών μελών (ένα μέρος των υπηρεσιών, η εποπτεία του τραπεζικού συστήματος) είτε λόγω τεχνικών δυσκολιών (για παράδειγμα θέματα ψηφιακού εμπορίου). Η ΕΕ προχωρά σταδιακά (με υπαναχωρήσεις, δυσκολίες ή μετά από κρίσεις) στην επέκταση της ενιαίας αγοράς και στους μη εναρμονισμένους τομείς: η εποπτεία των τραπεζών, που ρυθμιζόταν σε εθνική βάση, σταδιακά αποκτά κοινούς κανόνες μετά την κρίση της ευρωζώνης. Η διαμόρφωση μιας ψηφιακής ενιαίας αγοράς αποτελεί νομοθετικό στόχο και της τωρινής και της προηγούμενης επιτροπής. Ωστόσο ακόμα και σήμερα, ο αρχικός στόχος της πλήρους και ενιαίας αγοράς δεν έχει επιτευχθεί στην ΕΕ πέρα από τον τομέα των αγαθών.

Η Ευρωπαϊκή Ένωση αποτελεί την μόνη ενιαία αγορά στον κόσμο. Ωστόσο, η συμφωνία που συνήψε to 1992 η ΕΕ με την Ευρωπαϊκή Ζώνη Ελεύθερων Συναλλαγών (ΕΖΕΣ)[[3]](#footnote-3) που δημιούργησε τον **Ευρωπαϊκό Οικονομικό Χώρο** (ΕΟΧ) δημιουργεί μια ενιαία αγορά ανάμεσα στις δύο ενώσεις (παρότι, στην περίπτωση αυτή και κατ’εξαίρεση, οι χώρες της ΕΖΕΣ δεν έχουν μεταξύ τους και με την ΕΕ τελωνειακή ένωση).

1. **Οικονομική και νομισματική ένωση (Economic and monetary union)**

Η εξέλιξη της κοινής αγοράς και η ταυτόχρονη αύξηση του εμπορίου στο εσωτερικό της συχνά γεννούν μια νέα πηγή εξόδων για τις επιχειρήσεις και τους καταναλωτές: το κόστος των διακρατικών συναλλαγών. Παρόλο που τα σύνορα είναι ανοικτά και η κυκλοφορία αγαθών και υπηρεσιών ελεύθερη, η ανάγκη συνεχούς εμπλοκής σε συναλλαγματικές πράξεις για τον διακανονισμό των πληρωμών (όταν αγοράζεις σε γερμανικά μάρκα και πρέπει να πληρώσεις σε ιταλικές λιρέτες), καθώς και οι αποκλίσεις στις σχετικές δαπάνες που προκαλούνται από τυχόν διαφορετικές εθνικές οικονομικές πολιτικές (για παράδειγμα η υποτίμηση ενός νομίσματος) επιβάλλουν συνεχή οικονομική δαπάνη και διοικητικό βάρος στις επιχειρήσεις που δραστηριοποιούνται στο εσωτερικό της κοινής αγοράς. Η λύση για αυτή την οικονομική αβεβαιότητα και τη διοικητική επιβάρυνση - και το επόμενο στάδιο της εξέλιξης της οικονομικής ολοκλήρωσης - είναι κάποια μορφή νομισματικής ένωσης, είτε μέσω ενός προσυμφωνημένου σταθερού καθορισμού των συναλλαγματικών ισοτιμιών (σε αυτή την περίπτωση τα κράτη μέλη διατηρούν το καθένα το νόμισμά του αλλά η ισοτιμία μεταξύ τους είναι σταθερή και δεν μεταβάλλεται) είτε μέσω της υιοθέτησης ενός κοινού νομίσματος.

Και εδώ, η ΕΕ (πιο σωστά τα κράτη μέλη της ΕΕ που μετέχουν στην Ευρωζώνη) είναι η μόνη ουσιαστική νομισματική ένωση στον κόσμο. Kάποιοι οργανισμοί οικονομικής ολοκλήρωσης στην Λατινική Αμερική χρησιμοποιούν άτυπα το αμερικανικό δολάριο ως κοινό νόμισμα ενώ οι γαλλόφωνες χώρες της Δυτικής και Κεντρικής Αφρικής που μετέχουν στην ECOWAS (Οικονομική Κοινότητα των Δυτικοαφρικανικών Χωρών) χρησιμοποιούν το λεγόμενο φράγκο CFA που είναι συνδεδεμένο με το ευρώ. Ωστόσο και στις δύο περιπτώσεις, η νομισματική πολιτική δεν χαράσσεται από τους εν λόγω οργανισμούς αλλά από τα κράτη ή οργανισμούς που τυπώνουν το νόμισμα (τις ΗΠΑ ή την ευρωζώνη αντίστοιχα).

Δεδομένο ότι το νόμισμα και ο στρατός συνιστούν δύο από τις βασικότερες εκφράσεις της κρατικής κυριαρχίας, είναι φανερό ότι η κατάργηση του εθνικού νομίσματος συνιστά καθοριστικό περιορισμό των εξουσιών ενός κράτους: μετέχοντας σε μια νομισματική ένωση, οι κυβερνήσεις των κρατών μελών της παραχωρούν τη δυνατότητα άσκησης ανεξάρτητης νομισματικής πολιτικής και έτσι περιορίζεται σημαντικά το εύρος των κρατικών δράσεων. Είναι προφανές ως εκ τούτου ότι σε μια νομισματική ένωση, οι οικονομικές παράμετροι της ολοκλήρωσης υποχωρούν μπροστά στην πολιτική της διάσταση. Η «πολιτικοποίηση» της οικονομικής ολοκλήρωσης ενισχύεται από το γεγονός ότι η υιοθέτηση ενός κοινού νομίσματος και ενιαίας νομισματικής πολιτικής απαιτεί και σημαντική σύγκλιση των μακροοικονομικών πολιτικών κάθε κράτους μέλους, η οποία επιβάλλει εξωγενείς περιορισμούς στις εγχώριες δημοσιονομικές πολιτικές και τις πολιτικές δαπανών που μπορεί να ακολουθήσει μια κυβέρνηση. Το αποτέλεσμα είναι ότι σταδιακά τα κράτη που μετέχουν στην νομισματική ένωση ευθυγραμμίζουν ή τουλάχιστον εναρμονίζουν (είτε υποχρεωτικά επειδή τους το επιβάλλει η Συνθήκη είτε εκ των πραγμάτων, επειδή τους το επιβάλλουν οι περιστάσεις) τις οικονομικές πολιτικές τους (τόσο για το σκέλος των εσόδων όσο και για εκείνο των δαπανών), ακολουθούν παρόμοιους μεσοπρόθεσμους οικονομικούς στόχους και επιδιώκουν ένα γενικό πλαίσιο διακυβέρνησης που οδηγεί σε ένα σύστημα κοινής οικονομικής πολιτικής σε όλες τις χώρες της ένωσης. Εν τέλει, σε μια νομισματική και οικονομική ένωση, τα κράτη δεν μπορούν να διαχωρίσουν τις εθνικές από τις ενωσιακές προτεραιότητες και τις πολιτικές από τις οικονομικές παραμέτρους των κατευθυντήριων γραμμών που ακολουθούν.

Ουσιαστική οικονομική ένωση δεν βρίσκουμε σε κανέναν οργανισμό οικονομικής ολοκλήρωσης, ούτε καν στην Ευρωζώνη. Άλλωστε ένα από τα βασικά προβλήματα της τελευταίας είναι η ελλιπής οικονομική ενοποίηση. Είναι κοινός τόπος ότι πολλά προβλήματα της Ευρωζώνης οφείλονται στο ότι η πλήρης νομισματική ένωση δεν συνοδεύεται από μια ουσιαστική οικονομική ένωση και από ένα νέο σύστημα διακυβέρνησης της τελευταίας.

1. **Πλήρης οικονομική ενοποίηση**

Όταν η οικονομική ένωση έχει ολοκληρωθεί, όταν δηλαδή η νομισματική και οικονομική πολιτική των κρατών μελών της ένωσης έχουν ενοποιηθεί πλήρως και τα κράτη μέλη έχουν μεταβιβάσει τόσο σημαντικό βαθμό οικονομικής κυριαρχίας στην ένωση, ο ρόλος του εθνικού επιπέδου διακυβέρνησης, ιδίως για τα σημαντικά ζητήματα εξωτερικού εμπορίου, την διαμόρφωση της οικονομικής πολιτικής (και συνεπακόλουθα και της δημοσιονομικής) μειώνεται σταδιακά. Οι σημαντικότερες αποφάσεις λαμβάνονται πλέον στο επίπεδο της ένωσης, άρα σταδιακά τα αιτήματα των πολιτών και οι απαιτήσεις υλοποίησης στρέφονται προς το ενωσιακό επίπεδο. Τούτο διευκολύνεται από το γεγονός ότι η οικονομική δραστηριότητα παύει να εστιάζεται στο εθνικό πλαίσιο και αποκτά μια καθαρά ενωσιακή διάσταση ενώ η εναρμόνιση των κανονισμών και των διαδικασιών διευκολύνεται από τη δημιουργία ενός ενωσιακού νομοθετικού και ρυθμιστικού συστήματος που υπερισχύει των εθνικών νόμων και κανόνων και διασφαλίζει επίσης ότι οι οικονομικοί συντελεστές αντιμετωπίζουν την ίδια μεταχείριση σε ολόκληρη την ένωση.

Η σταδιακή αυτή μεταφορά του βασικού κέντρου λήψης αποφάσεων από το εθνικό στο περιφερειακό επίπεδο οδηγεί στην περαιτέρω πολιτικοποίηση του τελευταίου και την ενίσχυση των τυπικών και ουσιαστικών εξουσιών του εις βάρος του εθνικού πλαισίου.

Το στάδιο αυτό είναι μόνο θεωρητικό. Δεν υπάρχει στη σύγχρονη εποχή παράδειγμα τέτοιας πλήρους οικονομικής ενοποίησης. Τα παραδείγματα που έχουμε, κυρίως από τα ομοσπονδιακά κράτη, λειτουργούν κατά βάση αντίστροφα: η δημιουργία κρατικού μορφώματος ήταν αυτή που οδήγησε, με πολιτική απόφαση, στην οικονομική ενοποίηση – συχνά μεταγενέστερα. Mια τέτοια απόφαση εκφεύγει του χώρου της οικονομίας και ανήκει στον χώρο της πολιτικής.

1. Με τον όρο επανεξαγωγή (re-exportation) εννοούμε την μεταγενέστερη εξαγωγή ενός αγαθού που εισάγεται, από ένα τρίτο κράτος, σε ένα κράτος μέλος της ΖΕΣ και μεταγενέστερα εξάγεται από αυτό το κράτος μέλος της ΖΕΣ σε ένα δεύτερο κράτος μέλος της ΖΕΣ. [↑](#footnote-ref-1)
2. Με τον όρο σύστημα του Bretton Woods περιγράφουμε τους θεσμούς που δημιουργήθηκαν και τους κανόνες που θεσπίστηκαν στην συνάντηση, το καλοκαίρι του 1944 στο Bretton Woods του New Hamshire (ΗΠΑ). Στη συνάντηση εκείνη διαμορφώθηκαν οι κανόνες που ρύθμιζαν τις διεθνείς εμπορικές και νομισματικές σχέσεις των χωρών με ελεύθερη οικονομία, μετά τον Β’ Παγκόσμιο Πόλεμο. Η συμφωνία του Bretton Woods οδήγησε, μεταξύ άλλων, στην ίδρυση του Διεθνούς Νομισματικού Ταμείου και του Ομίλου της Παγκόσμιας Τράπεζας. [↑](#footnote-ref-2)
3. Η συμφωνία είχε υπογραφεί από τα τότε επτά κράτη μέλη της ΕΖΕΣ. Ωστόσο έκτοτε, τρία από αυτά (Αυστρία, Σουηδία, Φινλανδία) προσχώρησαν στην ΕΕ και η Ελβετία απέριψε, σε δημοψήφισμα τη συμφωνία. Σήμερα τα κράτη της ΕΖΕΣ που μετέχουν στον ΕΟΧ είναι τρία ((Ισλανδία, Νορβηγία και Λιχτενστάιν). [↑](#footnote-ref-3)